Mantak Chia and William U. Wei, Basic Practices of Universal Healing Tao: An Illustrated Guide to Levels 1 through 6

Copyright © 2013 by Mantak Chia and William U. Wei

All rights reserved

© 2017 by Editura POLIROM, pentru ediţia în limba română

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53

ISBN ePub: 978-973-46-6604-1

ISBN PDF: 978-973-46-6605-8

ISBN print: 978-973-46-6523-5

Coperta: Radu Răileanu

Pe copertă: © agsandrew/Depositphotos.com, © Healing63/Depositphotos.com

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

MANTAK CHIA a studiat viziunea taoistă asupra vieţii încă din copilărie. Stăpînirea acestor cunoştinţe străvechi, desăvîrşită de studierea altor discipline, a dus la elaborarea sistemului Tao Universal, care este predat în prezent peste tot în lume. Mantak Chia s-a născut în 1944 în Thailanda, din părinţi chinezi. Cînd avea şase ani, a învăţat de la călugării budişti cum „să liniştească mintea”. În timpul liceului a învăţat box thailandez tradiţional şi în scurt timp a atins un nivel considerabil de măiestrie în aikido, yoga şi tai chi. În perioada studenţiei în Hong Kong a început să aprofundeze studiile despre stilul de viaţă taoist, ajungînd în cele din urmă să stăpînească diverse discipline ezoterice, sub îndrumarea mai multor maeştri, printre care Maestrul I Yun, Maestrul Meugi, Maestrul Cheng Yao Lun şi Maestrul Pan Yu. Pentru a înţelege mai bine mecanismele aflate în spatele energiei vindecătoare, a studiat de asemenea anatomia şi ştiinţele medicale occidentale. Maestrul Chia a predat sistemul lui de vindecare şi practici energizante cîtorva zeci de mii de discipoli şi a pregătit peste două mii de instructori şi practicieni în toată lumea. A înfiinţat centre de studii taoiste în numeroase ţări de pe glob. În iunie 1990 a fost onorat de Congresul Internaţional de Medicină şi Qi Gong cu titlul de Maestrul Qi Gong al Anului.

Născut după al Doilea Război Mondial, crescut în Vestul Mijlociu al Statelor Unite şi educat în spiritul catolic, WILLIAM WEI a devenit discipol taoist şi a început să studieze cu Maestrul Mantak Chia la începutul anilor 1980. La sfîrşitul deceniului 1980 a devenit instructor senior în cadrul Tao Universal, specializîndu-se în antrenamentul personal. La începutul anilor 1990 s-a mutat la Tao Garden, unde l-a asistat pe maestrul Mantak Chia în construirea Tao Garden Taoist Training Center. Timp de şase ani a călătorit în peste treizeci de ţări, predînd împreună cu Maestrul Mantak Chia şi îndeplinind funcţia de coordonator de marketing şi al construcţiilor la Tao Garden. La finalul lucrărilor de la Tao Garden în decembrie 2000, a devenit manager de proiect pentru toate publicaţiile şi produsele Tao Universal. După ce a cumpărat, la sfîrşitul anilor 1990, un munte cu patru cascade în sudul statului Oregon, SUA, William Wei se apropie de finalizarea unui sanctuar taoist pe acest munte, dedicat cultivării personale, practicilor de nivel superior şi înălţării. William Wei a scris împreună cu Maestrul Mantak Chia: Sexual Reflexology, Living in the Tao şi o carte de poezie taoistă cu 366 de poeme pentru fiecare zi, Emerald River, care exprimă sentimentul, esenţa şi nemişcarea lui Tao. Tot împreună cu Maestrul Mantak Chia a creat Fişele Qi Tao Universal, pe care se bazează cartea de faţă.



Prefaţă

Cu mulţi ani în urmă am descoperit cărţile de vindecare prin Tao şi o cale cu totul nouă de a aborda viaţa. Cărţile m-au condus la şedinţele de vindecare prin Tao, unde în cele din urmă l-am întâlnit pe maestrul Mantak Chia şi am început să practic sistemul de Vindecare Universală prin Tao.

Cu timpul, am învăţat că acest sistem constă în numeroase formule care au fost transmise de-a lungul veacurilor de la maestru la discipol. Pe măsură ce ajung să stăpânească aceste formule, discipolii au posibilitatea să experimenteze autoconştientizarea/iluminarea. Asemenea tuturor elevilor, ani la rând m-am poticnit încercând să urmez formulele din cărţile despre vindecarea prin Tao. Am lucrat mulţi ani cu Maestrul Chia pentru a elabora formule condensate care să-mi înlesnească practica. În loc să scotocesc prin numeroasele pagini ale numeroaselor cărţi, formulele condensate mi-au îngăduit să avansez mult mai uşor în practică.

Aceste formule condensate sunt redate în cartea de faţă pentru a înlesni parcursul celor care studiază sistemul Tao Universal. Iniţial, formulele condensate prezentate aici erau de mărimea unor cărţi de joc, astfel încât puteau fi luate uşor pretutindeni. Acum, cele şase seturi de cărţi au fost combinate într-o singură carte, oferindu-ţi oricând acces la toate practicile fundamentale ale sistemului. Formulele condensate sunt mai uşor de citit şi urmărit în această formă.

Parcurgând cartea, vei vedea că fiecare set de două pagini rezumă esenţial o practică. De remarcat că practicile mai complexe, cu mulţi paşi, pot ocupa mai mult de două pagini, iar cele mai puţin complicate, mai puţin.

Formulele condensate oferă o modalitate unică şi practică de abordare şi efectuare a exerciţiilor, nu doar pentru începători, ci şi ca instrument auxiliar destinat instructorilor şi practicanţilor atestaţi. Formulele qi prezentate aici îţi vor simplifica înţelegerea şi practica numeroaselor formule ale sistemului de Vindecare Universală prin Tao.

PRIETENUL TĂU ÎN TAO,

W.U. WEI (WEI TZU)

PROFESORUL

MAESTRU AL NEANTULUI

MITUL CARE SCOATE MISTERUL DIN MISTICISM



Mulţumiri

Personalul Universal Tao Publications implicat în pregătirea şi publicarea volumului Vindecarea prin Tao. Ghid ilustrat cu exerciţii de bază este recunoscător numeroaselor generaţii de maeştri taoişti care şi-au transmis moştenirea specială sub forma unei învăţături orale neîntrerupte de-a lungul a mii de ani. Îi mulţumim Maestrului Taoist I Yun (Yi Eng) pentru deschiderea de care a dat dovadă transmiţând formulele alchimiei interne taoiste.

Le oferim recunoştinţa şi dragostea noastră veşnică părinţilor şi învăţătorilor noştri pentru numeroasele daruri pe care ni le-au făcut. Amintirea lor ne dă bucurie şi mulţumire în necontenitele noastre strădanii de a prezenta sistemul Tao Universal. Ca întotdeauna, contribuţia lor a fost crucială în descrierea conceptelor şi tehnicilor acestui sistem.

Dorim să le mulţumim miilor de necunoscuţi, bărbaţi şi femei, care au stăpânit artele chineze ale vindecării şi au dezvoltat multe dintre metodele şi ideile expuse în volumul de faţă.

Mulţumiri numeroaselor persoane care au contribuit fundamental la forma finală a cărţii: personalului editorial şi de producţie de la Inner Traditions/Destiny Books pentru eforturile depuse în vederea clarificării textului şi a realizării unei ediţii atrăgătoare, dar şi lui Gail Rex pentru redactarea noii ediţii.

Dorim să le mulţumim următorilor pentru ajutorul acordat în realizarea ediţiilor anterioare ale acestui volum: lui Bob Zuraw, pentru că ne-a împărtăşit amabilitatea, tehnicile de vindecare şi punctele sale de vedere taoiste; lui Matthew Koren, pentru munca editorială şi contribuţiile la text, ca şi pentru ideile de copertă; lui Otto Thamboon, pentru contribuţiile artistice aduse la ediţia revăzută a cărţii; instructorilor Wilbert Wils şi Saumya Wils, pentru aportul lor la ediţia revăzută; de asemenea, mulţumiri speciale lui Charles Morris, fără care volumul nu ar fi văzut lumina tiparului, pentru că a inspirat şi reorganizat cartea.

Mulţumiri speciale echipei thailandeze de producţie: Hirunyathorn Punsan, Saysunee Yongyod, Udon Jandee şi Saniem Chaisam.



Punerea în practică a primelor şase niveluri
din sistemul Tao Universal

Practicile descrise în cartea de faţă au fost utilizate cu succes mii de ani de taoişti antrenaţi prin instruire personală. Cititorii nu ar trebui să înceapă practica fără a primi învăţături şi instruire personală din partea unui instructor Tao Universal atestat, deoarece executarea incorectă a anumitor exerciţii poate provoca leziuni sau probleme de sănătate. Cartea de faţă este destinată să completeze instruirea individuală oferită de Tao Universal şi să servească drept ghid pentru aceste exerciţii. Oricine efectuează exerciţiile prezentate bazându-se exclusiv pe cartea de faţă o face pe propria răspundere.

Meditaţiile, exerciţiile şi tehnicile descrise aici nu trebuie utilizate ca alternativă sau substitut pentru tratamentele şi îngrijirile medicale profesioniste. Cititorii care suferă de afecţiuni ce au la bază tulburări mentale sau emoţionale trebuie să consulte un medic sau terapeut profesionist. Asemenea probleme trebuie rezolvate înainte de începerea antrenamentului.

Tao Universal şi personalul şi instructorii săi nu pot fi consideraţi responsabili pentru consecinţele oricărei practici sau utilizări incorecte a informaţiilor conţinute în această carte. Dacă efectuează un exerciţiu fără a respecta cu stricteţe instrucţiunile, observaţiile şi avertismentele, responsabilitatea îi revine exclusiv cititorului.

Cartea de faţă nu îşi propune să ofere niciun diagnostic medical, tratament sau reţetă şi nicio recomandare legată de vreo boală, afecţiune sau suferinţă fizică de orice tip.



Introducere

Suntem conectaţi dinamic cu infinitul. „Cum sunt cele de sus, aşa sunt şi cele de jos”, răsună ecoul înţelepciunii învăţaţilor şi misticilor de-a lungul veacurilor. Atunci când reuşim să intrăm în legătură cu energia care ne înconjoară şi să o absorbim, avem acces la nenumăratele splendori ale universului.

Principalele două forţe din jurul şi dinăuntrul nostru sunt electricitatea şi magnetismul, pe care taoismul le desemnează împreună prin qi. (Cel mai apropiat termen occidental pentru această energie vitală e bioelectromagnetism.) Pe parcursul ultimilor 5.000 de ani, taoiştii au întrebuinţat energia bioelectromagnetică pentru a-şi îmbunătăţi modul de viaţă şi a stabili o relaţie cu universul. Bio înseamnă „viaţă”, electro se referă la energiile universale (yang) ale stelelor şi planetelor, iar forţa magnetică se referă la forţa pământului (yin) – gravitaţia – prezentă pe toate planetele şi stelele. Aliniindu-ne cu aceste forţe, devenim un fel de conductă pentru absorbirea şi digerarea acestor energii cu ajutorul corpului, minţii şi spiritului, stabilind astfel o conexiune directă cu universul.

În mod normal, oamenii accesează energia bioelectromagnetică prin intermediul alimentelor şi al aerului. Plantele absorb energiile universale ale soarelui şi energiile magnetice ale pământului, le digeră şi le transformă, punându-le astfel la dispoziţia tuturor fiinţelor vii. În loc să aştepte ca energia din univers să fie procesată de plante, taoistul merge direct la sursa acestei energii primordiale. Prin metodele chineze de cultivare a energiei cunoscute sub numele de qi gong şi meditaţie, taoiştii accesează direct sursa energiei dimprejur şi o focalizează cu precizie.

Cu ajutorul acestor căutări lăuntrice, taoiştii antici au descoperit un portal spre univers: cu cât ne deschidem mai mult energia interioară, cu atât suntem mai capabili să ne conectăm cu forţele energetice din jurul nostru. Aceste practici sunt cunoscute sub denumirea de „alchimie internă”, deoarece ne oferă o modalitate de a influenţa pozitiv schimbările care se petrec natural şi zi de zi în noi şi în jurul nostru.

Sistemul Tao Universal

Tao este felul în care curge râul, felul în care străluceşte soarele, felul în care bate vântul, felul în care creşte copacul şi o sămânţă se transformă în trandafir. Se află în tot ce se mişcă sau nu se mişcă. Singura cale de a înţelege Tao este să îl simţim. Singura modalitate de a-l simţi este să-l practicăm şi singurul motiv pentru a practica Tao este că ne face să ne simţim bine.

Tao nu este o religie; e o practică prin care fiecare individ se descoperă pe sine, astfel încât, indiferent cine ai fi, poţi deveni pur şi simplu mai bun. Practicile taoiste te pot învăţa cum să respiri, să dormi, să urinezi, să defechezi, să stai jos sau în picioare, să mergi şi să faci schimb de energie sexuală în armonie cu fluxul natural al universului. Orice lucru începe cu un gând şi orice gând e o vibraţie care se manifestă energetic în viaţa noastră şi în univers. Tao Universal explorează vibraţiile energetice subtile în diversele sale exerciţii care te pot face să conştientizezi modul în care vezi, guşti, auzi, miroşi şi simţi; îţi va îmbunătăţi experienţa de viaţă în fiecare moment.

Sistemul Tao Universal se bazează pe formule taoiste vechi de zece mii de ani şi în ultimii cincizeci şi cinci de ani a continuat să evolueze ca urmare a cercetărilor şi activităţii de instruire efectuate de Maestrul Chia. Sistemul se compune din patru arte vindecătoare care ţin de alchimia internă, fiecare cultivând unul dintre aspectele fiinţei noastre: Tao Viu, Qi Nei Tsang, Vindecarea Cosmică şi Tao Nemuritor. Fiecare dintre aceste arte cuprinde numeroase practici diferite executate de indivizi ce încearcă să-şi rafineze relaţia cu sine şi cu universul.

Tao Viu se concentrează asupra corpului emoţional şi poate fi practicat în mediul obişnuit de viaţă, în cadrul familiei, al activităţii profesionale şi al afilierii religioase. Ne intensifică percepţiile, conştiinţa corporală şi experienţele cotidiene. Qi Nei Tsang explorează corpul fizic. E o practică vindecătoare concretă pe care o poţi aplica atât pe tine, cât şi pe alţii. Vindecarea Cosmică, dedicată rafinării corpului energetic, acţionează pentru vindecarea propriei persoane şi a altora prin contactul direct cu energiile vindecătoare universale pe care le cunoaştem sub numele de forţă cerească, forţă pământească şi forţă atmosferică.

Tao Nemuritor se concentrează asupra corpului spiritual şi este cea mai înaltă formă de alchimie internă. Pentru a reuşi cu adevărat în exerciţiile acestui nivel, trebuie să fii izolat şi complet detaşat de legăturile pământeşti. De aceea oamenii îl practică de obicei în etapele mai târzii ale vieţii, când rudele apropiate, prietenii şi serviciul nu mai reprezintă un punct central de interes.

Toate practicile incluse în sistemul Tao Universal ne cultivă abilitatea de a lucra cu energia internă şi externă. Cuvântul folosit în taoism pentru energie este qi, prin urmare formulele qi sunt formule energetice. Cu ajutorul lor vei deveni conştient de propria energie şi de energia din jurul tău. După ce îţi descoperi energia, poţi întrebuinţa aceste formule pentru a facilita purificarea, transformarea, regenerarea şi transcenderea ei, iar apoi vei descoperi relaţia cu energia din jurul tău.

Sistemul Tao Universal propune cinci etape pentru stăpânirea qi-ului.

1. Conservarea qi-ului. În sistemul Tao Universal, primul nostru obiectiv e să învăţăm cum să ne conservăm qi-ul; o baterie complet epuizată e mai greu de reîncărcat. Conservarea qi-ului ne va ajuta să obţinem mai mult qi. Pentru a avea mai mult qi, trebuie în primul rând să menţinem controlul asupra porţilor prin care energia se scurge de obicei afară din corp, secătuindu-ne constant forţa vitală. Dacă nu ştim să conservăm qi-ul pe care îl avem deja, ce rost are să dobândim mai mult?

Pierdem energie în următoarele moduri:

• Prin sistemul reproducător

• Prin emoţiile negative

• Prin orientarea simţurilor spre exterior

• Printr-o dietă şi nişte obiceiuri alimentare nesănătoase

• Printr-o respiraţie incorectă sau superficială

2. Echilibrarea qi-ului. A învăţa cum să ne echilibrăm qi-ul constituie al doilea pas spre menţinerea unui flux lin şi armonios de energie care circulă în tot corpul. Dacă energia noastră e dezechilibrată, este posibil să avem prea multă energie în unele zone şi insuficientă în altele; de asemenea, putem fi prea yang sau prea yin. Posibil să avem un exces sau un deficit de căldură, frig, umezeală ori uscăciune. Energia dezechilibrată tinde să ne împingă la extreme.

3. Transformarea qi-ului. Transformarea qi-ului reprezintă cea de-a treia fază şi permite practicanţilor să acceadă la energii mai benefice. De exemplu, prin practicile qi gong sexuale predate în cadrul Tao Universal (cursul intitulat „Dragostea Vindecătoare prin Tao”) ne putem transforma energia sexuală în forţă vitală qi fundamentală. Prin alte practici (ca Surâsul Interior, cele Şase Sunete Vindecătoare şi Fuziunea celor Cinci Elemente) învăţăm să transformăm qi-ul emoţional negativ în qi pozitiv virtuos. Aşadar qi-ul nu e doar temelia sănătăţii noastre; e şi baza dezvoltării spirituale în Tao.

4. Sporirea qi-ului. După încheierea celor trei etape anterioare de stăpânire a qi-ului, învăţăm să îl sporim. Qi-ul pătrunde cerul şi pământul. Prin Qi Gong-ul Vindecării Cosmice învăţăm modalităţi verificate în timp de a accesa rezervoarele nelimitate şi transpersonale de qi şi de a mări semnificativ cantitatea de energie disponibilă pentru noi. E foarte important să stăpânim mai întâi etapele de conservare, echilibrare şi transformare înainte de a pune accentul pe sporirea propriului qi. Altminteri am putea să irosim energia introdusă în corp ori să amplificăm fără voia noastră energiile dezechilibrate sau negative pe care nu am învăţat încă să le controlăm.

5. Extinderea qi-ului. La final învăţăm să ne extindem mintea pentru a lua din qi-ul nemărginit al universului ca să ne vindecăm trupul, mintea şi spiritul şi să vindecăm alte persoane. Practicile Tao Universal îţi sensibilizează mâinile şi corpul pentru a percepe qi-ul şi mişcarea lui. Poţi învăţa să foloseşti puterea minţii/ochiului/inimii (Yi) ca să absorbi qi cosmic, să-l sporeşti în corp, apoi să-l trimiţi în afară pentru a reface echilibrul în alţii.

Pe măsură ce practici, vei descoperi că formulele sunt corelate între ele – de la practica iniţială (Surâsul Interior) până la ultima (Unirea Cerului cu Omul). Indiferent cât de departe ajungi în sistem, te vei simţi mai bine, vei arăta mai bine, vei înţelege mai multe şi vei trăi mai mult. De asemenea, vei purta cu tine energetic dincolo de viaţa prezentă tot ce vei descoperi prin intermediul practicilor.

Nivelurile de practică incluse în carte

Volumul e împărţit în şase niveluri, după cum urmează:

Nivelul 1 cuprinde practicile fundamentale ale sistemului Tao Universal, inclusiv Surâsul Interior, cele Şase Sunete Vindecătoare, Orbita Microcosmică, Qi Gong-ul Cămăşii de Fier şi Automasajul qi, printre altele. Aceste practici de bază pentru nivelul începător oferă o introducere sigură şi completă în conceptele şi formele sistemului Tao Universal.

Nivelul 2 îi duce pe practicanţi ceva mai profund în formele de qi gong şi tai chi qi gong. De asemenea, oferă prima serie de exerciţii de alchimie internă – Fuziunea celor Cinci Elemente.

Nivelul 3 asigură o introducere în practicile Vindecării Cosmice, învăţându-i pe practicanţi metode de cultivare a forţelor cerească şi pământească în corp. Oferă, de asemenea, primul set de practici dedicat vindecării corpului fizic – Qi Nei Tsang.

Nivelul 4 îl poartă pe practicant mai adânc în corp, crescând tendoanele şi dezvoltând dan-tien-ul inferior cu ajutorul Forţei Vide. În plus, oferă indicaţii cu privire la viaţa cotidiană cu qi gong simplu şi Detoxifierea Cosmică.

Nivelul 5 reprezintă o explorare mai profundă în Vindecarea Cosmică, Qi Nei Tsang avansat şi Qi Gong-ul Elixirului de Aur, precum şi Descărcarea Puterii Tai Chi. Aceste practici încep cultivarea energiilor rafinate ce constituie un pas vital pe calea spre Nemurire.

Nivelul 6 oferă formule din etapele superioare ale Vindecării Cosmice, Qi Nei Tsang şi Tai Chi Qi Gong. Aceste practici avansate dezvoltă şi întăresc corpul energetic, ajutându-ne să întrezărim crâmpeie din Calea fără vârstă şi timp.

Sistemul Tao Universal complet

Acest volum prezintă practicile Tao Universal de bază, care constituie doar prima jumătate a sistemului Tao Universal. Până în 2020 sistemul scris va fi complet, cu publicarea altor douăzeci şi unu de volume pe subiecte ca astrologia cosmică, practicile din etapa superioară a Iluminării kan şi li şi învăţăturile lui Hristos în cadrul taoismului. Această viitoare serie de cărţi va prezenta alte şase niveluri de practică, intrând complet în Tao Nemuritor.

Împreună, cele douăsprezece niveluri vor cuprinde întregul sistem Tao Universal – peste 500 de formule –, desăvârşind harta spre Nemurire. A deveni Nemuritor este un întreg proces, comparabil cu construirea unei case ori a unui templu (corpul tău) unde vei efectua practicile. Trebuie să începi cu o temelie solidă (formulele de bază), apoi să adaugi instalaţiile electrice, conductele, izolarea, camerele, podelele, pereţii şi acoperişul (diferitele niveluri în care se împart artele vindecării). În cele din urmă înveţi să transformi acest templu într-o navă spaţială (prin practicile Tao Nemuritor), care te poate purta dincolo de Steaua polară până la propria Nemurire.

Această hartă completă nu a apărut până acum într-o singură operă scrisă, deoarece colectarea întregului material reprezintă o muncă enormă. Secole la rând, învăţăturile taoismului s-au transmis pe cale orală, de la înţelepţii din munţi la discipolii dornici să se aventureze în regiunile cele mai izolate fără provizii sau ajutor şi care adeseori aveau nevoie de ani întregi pentru a-şi găsi maeştrii. Au fost necesari peste treizeci de ani pentru a încheia scrierea acestei prime secţiuni a sistemului – şi peste şaizeci de ani de cercetare, conceptualizare, cultivare, sistematizare, instruire şi practică. Proiectul nu a fost posibil decât datorită dedicării, perseverenţei şi entuziasmului Maestrului Chia pentru Tao şi pentru Maestrul său; şi datorită recunoştinţei mele pentru Maestrul Chia şi pentru Tao. Împreună suntem hotărâţi să ducem la bun sfârşit această misiune în folosul întregii umanităţi, astfel încât toţi oamenii să aibă oportunitatea autoconştientizării (a iluminării şi nemuririi). Cu toţii trebuie să ajungem la această conştientizare pentru a desăvârşi transformarea omenirii în adevărata noastră fiinţă divină.

Tao ne învaţă nu doar cum să plantăm (înrădăcinăm) şi să creştem sămânţa noastră (energie sau esenţă) până ajunge copac, ci şi cum să cultivăm sexual sămânţa astfel încât să rodească fără a ne pierde esenţa originară. Copacul nostru (energia cultivată) va da sute de roade, încât vom avea un belşug pe care să-l împărţim cu alte persoane sincere şi merituoase. Gândeşte-te acum: câte seminţe poartă fiecare fruct pe care îl rodim? Dacă ne cultivăm sămânţa originară în Tao, putem împărtăşi mii de seminţe spre binele altora fără să ne pierdem esenţa originară: iată ce poţi realiza dacă practici zilnic formulele sistemului Tao Universal.



Nivelul 1

Primul nivel conţine practicile de bază ale sistemului Tao Universal. În acest nivel se găsesc treizeci de formule, descrise foarte amănunţit în următoarele cărţi despre Tao Universal apărute la editura Destiny Books: The Inner Smile, The Six Healing Sounds, Chi Self-Massage, Healing Light of the Tao¹, The Alchemy of Sexual Energy, Wisdom Chi Kung, Iron Shirt Chi Kung şi Healing Love through the Tao. Poţi consulta aceste volume pentru a afla mai multe detalii despre oricare dintre practicile prezentate în cele ce urmează.

Obiectivele practicilor din primul nivel

Obiectivele generale ale acestor practici sunt: să te înveţe să îţi simţi energia, să transformi energia negativă în energie pozitivă, să reciclezi energia sexuală şi să-ţi antrenezi corpul astfel încât să devină un recipient puternic pentru energie.

Cum să-ţi simţi energia

Înainte de a putea să-ţi cultivi energia, trebuie să devii conştient de ea. Toate practicile Tao Universal, începând cu Surâsul Interior, te ajută să îţi concentrezi atenţia asupra numeroaselor expresii subtile ale energiei din interiorul tău.

Transformarea energiei negative în energie pozitivă

Emoţiile negative sunt fireşti. Sentimentele ca nerăbdarea, furia şi îngrijorarea apar în fiecare zi. Spunem despre aceste sentimente că sunt „negative” deoarece, dacă rămân prea mult în noi, devin stagnante şi nocive pentru sănătatea noastră. Medicii occidentali realizează în prezent că multe afecţiuni sunt cauzate de emoţiile negative: furia creşte tensiunea arterială şi solicită suplimentar inima. Invers se întâmplă cu emoţiile pozitive ca iubirea, bucuria, generozitatea, fericirea şi încrederea, care ne hrănesc.

Putem învăţa cum să schimbăm energia negativă în energie pozitivă pentru a ne ameliora sănătatea şi energia spirituală. Taoiştii au descoperit că energia negativă poate fi întrebuinţată pentru cultivarea energiei pozitive. În taoism şi în alchimie, transformarea negativului în pozitiv, de pildă transformarea furiei în fericire, se mai numeşte şi „preschimbarea plumbului în aur”. Faptul nu e benefic doar pentru practicant, ci şi pentru toţi cei din jurul lui: când cei dragi sunt trişti, furioşi sau deprimaţi, le putem trimite dragoste şi blândeţe pentru a-i face să se simtă mai bine.

Reciclarea energiei sexuale

În gândirea taoistă, energia sexuală – sau jing – este sursa oricărei forme de viaţă şi creativitate. Constituie resursa fundamentală, ce poate fi transformată mai întâi în qi (energie vitală) şi apoi în shen (energie spirituală). Când simţim excitare şi dorinţă sexuală, hormonii sexuali se activează. Este începutul alchimiei interne a energiei sexuale. În practicile taoiste ale Dragostei Vindecătoare, această energie e reciclată şi utilizată în vederea regenerării energiei interne a corpului.

Cultivarea unui recipient puternic

Corpurile noastre sunt ca o instalaţie care trebuie să fie suficient de puternică pentru a susţine încărcătura electrică indusă în ele. Cu alte cuvinte, trebuie să ne dezvoltăm şi să ne fortificăm corpul astfel încât să poată conţine qi-ul puternic pe care îl cultivăm prin practicile noastre. Practica tai chi qi gong şi practicile qi nei tsang sunt vitale pentru dezvoltarea forţei şi sensibilităţii corpului fizic.

Surâsul Interior

Teorie: Primul pas în acest proces alchimic intern e să simţim energia internă. Singura cale de a cultiva Tao e să îl simţi înăuntrul tău. Cu ajutorul formulei Surâsului Interior poţi comunica mintal cu cele cinci organe vitale şi cu perechile lor yang folosindu-ţi ochii pentru a surâde de-a lungul unor linii care fac legătura cu fiecare parte a corpului tău. Efectuarea zilnică a acestei practici te va ajuta să dezvolţi o relaţie personală cu tine însuţi la nivelurile fizic, emoţional, mintal şi spiritual.

Principiu: Energia surâzătoare e generată de inimă atunci când îţi concentrezi ochii asupra ei cu gânduri pozitive. Aceasta declanşează o reacţie parasimpatică în sistemul nervos autonom, creând în corp senzaţii de relaxare şi iubire. Când cobori surâsul în tot corpul, acesta va răspunde cu energie iubitoare pozitivă. Aşa învăţăm să generăm iubirea în noi înşine în loc să o luăm de la alţii; în plus, abundenţa iubirii în noi se va transmite şi altora pe cale energetică – fără ca noi să încercăm să o „dăm” cuiva.

Scop: Când întâmpini pe cineva cu o îmbrăţişare sau cu un surâs cald, persoana respectivă tinde să îţi răspundă la fel. După ce direcţionezi energia iubitoare spre organe te vei simţi relaxat, calm şi împăcat. Aceasta creează mediul interior adecvat pentru următorul pas în cultivarea energiei interne. Din acest motiv, Surâsul Interior ar trebui să fie întotdeauna primul pas în practica zilnică şi să preceadă orice altă formulă.

Cele Şase Sunete Vindecătoare

Teorie: Când lucrezi cu energia internă creezi căldură, prin urmare al doilea pas în practica alchimiei interne e să înveţi cum să răceşti energia. Practica celor Şase Sunete Vindecătoare răceşte eficient energia din organe. Aşadar vei începe practica zilnică efectuând Surâsul Interior şi o vei încheia cu cele Şase Sunete Vindecătoare. Odată ce înveţi aceste prime două formule, poţi include între ele cele peste două sute patruzeci de formule din sistemul Tao Universal.

Principiu: Ţesutul conjunctiv (fascia) din jurul organelor vitale absoarbe căldura excesivă şi o eliberează prin piele şi tractul digestiv. Când urinezi, ai scaun, caşti, eructezi sau transpiri eliberezi căldură; aceste funcţii corporale fireşti fac parte din sistemul tău de răcire. Dacă anii de dietă neadecvată şi lipsă de exerciţiu au afectat abilitatea corpului de a elibera căldura în exces, organele vitale pot să prezinte disfuncţii ori chiar să înceteze să mai funcţioneze. Dacă te afli pe autostradă la volanul maşinii şi se aprinde ledul care indică temperatura, ştii că motorul se supraîncălzeşte. Dacă nu opreşti maşina şi nu răceşti motorul, acesta poate înceta să mai funcţioneze – la fel se întâmplă şi cu organele tale interne.

Scop: Formula cele celor Şase Sunete Vindecătoare îţi activează zi de zi sistemul de răcire. Posturile sale restructurează ţesutul conjunctiv din jurul organelor vitale, astfel încât acestea să funcţioneze corect, iar sunetele individuale degajează căldura condensată. Practicarea acestei formule în fiecare seară înainte de culcare constituie o metodă eficientă de a elimina grijile şi frământările (căldură condensată) acumulate peste zi.

Qi Gong-ul Înţelepciunii

Teorie: Prin această practică direcţionăm energia organelor vitale spre anumite zone ale creierului, apoi o trimitem în univers. În vidul universului multiplicăm această energie şi o readucem în creier. Această practică încarcă creierul, sporindu-i puterea de gândire şi înţelepciunea prin faptul că îl deschide către Conştiinţa Universală.

Principiu: Cu eoni în urmă, când s-a creat universul, conştiinţa noastră colectivă a manifestat un gând şi l-a trimis în vidul cosmosului. Gândul nostru s-a lovit de vid şi s-a multiplicat, formând universul (Teoria Big Bangului) – la fel cum reflexia noastră se întoarce la noi atunci când ne privim în oglindă. Aşa s-a creat totul; formând un gând şi trimiţându-l în vid. Creăm producând tot timpul planuri cu gândurile noastre, însă nu suntem conştienţi de asta. Conştientizarea acestui proces ne ajută să creăm gânduri şi manifestări benefice pentru toţi.

Scop: Aceste formule te învaţă să-ţi lărgeşti conştiinţa extinzându-ţi energetic creierul în univers. Procesul exersează şi consolidează capacitatea de gândire a creierului, ajutându-te să generezi o înţelepciune adevărată.

Alchimia energiei sexuale

Teorie: Pentru a-ţi extinde şi mai mult conştiinţa poţi activa cele trei focuri (dan-tien, rinichi şi inimă) în cele trei dan-tien-uri (mintea superioară/a coroanei, mintea mediană/a inimii, mintea inferioară/a dan-tien-ului) cu ajutorul Orbitei Microcosmice. Aceasta presupune unirea celor trei minţi în una singură, ceea ce îţi conferă putere Yi. După încheierea acestei tranziţii, îţi poţi deschide conştiinţa spre cosmos, deplasând energia fortificată în cele şase direcţii (sus şi jos, stânga şi dreapta, în faţă şi în spate). Aceasta îţi va da o senzaţie de plutire susţinută de cele şase direcţii şi senzaţia că eşti centrul universului.

Principiu: Vom învăţa să valorificăm excesul de energie sexuală şi să îl transformăm în qi. Când circulăm energia sexuală în Orbita Microcosmică, o transformăm în energie autovindecătoare ce poate fi stocată în organe şi în cele trei dan-tien-uri. Învăţând să deschidă cele trei dan-tien-uri înspre cele şase direcţii, practicantul taoist combină puterea minţii cu extinderea qi-ului pentru a atrage energie cosmică în corp. Când învăţăm să plutim astfel cu energia lui Tao, viaţa încetează să mai fie o luptă.

Scop: Această practică e o continuare a Orbitei Microcosmice, activând energia sexuală pentru a obţine forţă suplimentară, apoi mişcând această energie creatoare în orbită, extinzând-o totodată în jos prin picioare. Utilizarea formulei celor şase direcţii prin activarea celor trei dan-tien-uri şi focuri îţi permite să te conectezi cu întregul cosmos şi să-ţi lărgeşti şi mai mult conştiinţa.

Lumina Vindecătoare a lui Tao

Teorie: Prin această formulă poţi să te reconectezi cu propriul început fizic şi să devii conştient de energia internă care se mişcă în corpul tău. Fiecare dintre noi a crescut în uterul mamei, iar în acea perioadă legătura noastră cu ea – cu viaţa însăşi – a fost cordonul ombilical, care stabilea comunicarea între corpul ei şi ombilicul nostru: din această energie sacră ne-am format corpul. Energia cobora de la ombilic la sacrum, apoi urca de-a lungul coloanei vertebrale până la coroană (Canalul Conducător) şi cobora iarăşi prin faţa corpului (Canalul Concepţiei) înapoi la ombilic. Aceasta este Orbita Microcosmică şi câtă vreme eşti în viaţă energia continuă să se mişte prin ea, chiar dacă tu nu eşti conştient de asta. Odată ce conştientizezi energia (lumina) în mişcare, o poţi folosi pentru a vindeca orice blocaj al energiei interne.

Principiu: Putem conştientiza această mişcare urmărind-o cu ochiul minţii. Inspirând cantităţi mici de aer pentru a ajuta mintea să se concentreze asupra energiei în mişcare, ne putem reprezenta Orbita Microcosmică traversând paisprezece puncte în sus de-a lungul coloanei şi în jos în partea fruntală a corpului. Apoi conectăm fiecare punct de pe coloana vertebrală cu punctul corespondent (Ming-Men cu Ombilicul, Sacrumul cu Palatul Sexual, Punctul Coroanei cu Perineul, T11 cu Sternul, Punctul Aripii cu Centrul Inimii, C7 cu Centrul Gâtului şi Perna de Jad cu Punctul dintre sprâncene), răspândind energia în tot corpul şi vindecându-ne fiecare segment.

Scop: După ce învăţăm să simţim energia internă surâzătoare (Surâsul Interior), să o răcim (cele Şase Sunete Vindecătoare) şi să eliminăm eventualele blocaje (Automasajul qi), practicăm Orbita Microcosmică pentru a ne direcţiona energia luminoasă ca să vindecăm trupul. Astfel învăţăm să punem în mişcare dragostea pe care am generat-o şi care în cele din urmă, se va răspândi şi la ceilalţi în timp şi spaţiu.

Automasajul qi

Teorie: Corpul tău e un şir de râuri energetice ce curg din organele vitale în tot corpul până la suprafaţa pielii. Aceste râuri sunt meridianele, punctele de acupunctură, canalele şi terminaţiile nervoase care formează reţeaua comunicaţiilor corpului – la fel ca instalaţia electrică din casă. Traseele energetice se pot bloca din interiorul organelor sau chiar în reţea, ceea ce duce la o comunicare slabă sau la disfuncţii.

Principiu: Prin simpla atingere a extremităţilor (pielea) corpului poţi să intri zilnic în contact cu organele şi să deschizi blocajele din reţea. Masându-ţi faţa, gâtul, pieptul, mâinile, braţele, picioarele şi labele picioarelor, eliberezi stresul şi tensiunea din întregul sistem.

Scop: Viaţa în mediile noastre nenaturale ne stresează mult corpul – de la activităţi aşa-zise „simple” cum ar fi condusul maşinii, la responsabilităţi financiare complexe, supraexpunere la lumină şi sunet, regim alimentar neadecvat, condiţii nepotrivite de somn şi lipsa exerciţiului fizic. Cu toţii avem nevoie de o tehnică simplă de îndepărtare a stresului acumulat şi a eventualelor blocaje cauzate de acesta. Aplicând formulele automasajului qi după practica zilnică (şi după orice interval lung în care ai stat aşezat ori în picioare) sau oricând te simţi tensionat pe parcursul zilei, poţi rămâne efectiv în contact cu tine însuţi, deschizând corpul şi organele vitale.

Qi Gong-ul Cămăşii de Fier

Teorie: Printr-o aliniere structurală corectă a corpului te poţi înrădăcina în pământ, creând un efect energetic de împământare similar cu cel al cablului de împământare al unei prize electrice. O împământare adecvată asigură eliminarea automată din corp şi aură a eventualului exces de energie pe care îl generezi în timpul practicilor de alchimie internă. Cele şapte posturi în picioare ale Cămăşii de Fier incluse în această carte (Îmbrăţişarea copacului, Ţinerea urnei de aur, Ţestoasa de aur intrând în apă, Bivolul de apă ieşind din apă, Phoenixul de aur îşi spală penele, Podul de fier şi Bara de fier) ar trebui practicate în fiecare zi.

Principiu: Practicate cu tehnica de condensare a Cămăşii de Fier, posturile vor construi un corp al Cămăşii de Fier care îţi va proteja organele vitale. Ca şi cum ai înfăşura un ou într-un balon umflat cu aer, apoi l-ai înconjura de alte straturi de baloane umflate cu aer, practicile Cămăşii de Fier asigură protecţia în locurile necesare. Oul reprezintă organele vitale, aerul este presiunea qi pe care o creăm prin inspiraţii scurte, iar baloanele sunt ţesuturile conjunctive care înconjoară organele vitale.

Scop: Stând în picioare şi condensând în posturile Cămăşii de Fier timp de 5-10 minute pe zi, te vei înrădăcina în pământ şi vei construi un corp puternic, capabil să trăiască sute de ani. Când eşti înrădăcinat, nimeni nu te poate clinti fizic, mintal, emoţional sau spiritual, fiindcă ar încerca de fapt să clintească pământul, nu pe tine – şi nimeni nu poate clinti pământul. De ce să trăieşti o sută de ani sau mai mult? Ca să efectuezi toate practicile de alchimie internă ale sistemului Tao Universal pentru a te transforma.

Dragostea Vindecătoare prin Tao

Teorie: Ce e supa de pui? Fierbi un pui într-o oală cu apă timp de câteva ore, după care scoţi puiul. Ce ţi-ar plăcea mai mult să mănânci: puiul sau zeama? Ai vrea să mănânci zeama, fiindcă zeama conţine toată esenţa puiului: are gustul, culoarea şi energia lui, în timp ce puiul nu mai are deja niciun gust. Încearcă.

La fel, practicile Dragostei Vindecătoare „gătesc” esenţa vitală în organele genitale şi o ridică de-a lungul coloanei până în creier. Acest fapt îţi permite să ai un orgasm corporal total fără să pierzi fluidele sexuale (spermă şi hormoni), pe care trupul le poate utiliza pentru a genera şi a hrăni celulele. Aceleaşi formule se aplică şi femeilor în cazul pierderii fluidelor sexuale pe parcursul ciclului menstrual.

Principiu: Ai capacitatea să-ţi experimentezi pe deplin energia sexuală şi să o duci pe noi culmi fără a pierde nimic din energia vitală creatoare. Practicile Dragostei Vindecătoare ale sistemului Tao Universal te ajută să-ţi acumulezi energiile vitale şi să le întrebuinţezi pentru a te vindeca pe tine şi pe partenerul tău. Cu ajutorul acestor practici vei învăţa să-ţi domini energia sexuală în loc să fii dominat de ea.

Scop: Practicile de cultivare fără partener te ajută să încetineşti energia sexuală pentru a începe s-o stăpâneşti. Aceste practici includ Respiraţia testiculară şi ovariană, Compresia scrotului şi ovarelor, Blocajul puterii şi Exerciţiul oului. Practicile Cultivării duble – ca Marea ridicare orgasmică, Orgasmul întregului corp şi Orgasmul Văii – te învaţă să lucrezi împreună cu partenerul pentru a vă vindeca şi a pluti împreună într-o relaţie armonioasă, monogamă, de lungă durată.

1. Trad. rom. Tao. Lumina care vindecă, Polirom, 2015 (n. tr.).